**Koostöökokkulepe**

**Tartu Ülikool**, mida esindab meditsiiniteaduste valdkonna dekaan Margus Lember, **Sihtasutus Tartu Ülikooli Kliinikum**, mida esindab põhikirja alusel Urmas Siigur, ja **Sihtasutus Tallinna Lastehaigla**, mida esindab põhikirja alusel Katrin Luts, edaspidi eraldi nimetatud „pool“ ja koos „pooled“,

võttes arvesse, ühelt poolt, et kliiniliste uuringute läbi viimine lastel nõuab spetsiifiliste teadmiste ja kogemuste olemasolu ning teisalt ka piisaval hulgal uuritavaid, otsustavad moodustada Eesti Lasteuuringute Võrgustiku (ELAV), edaspidi nimetatud „võrgustik“ või „ELAV“, mis tegutseb Kliiniliste teadusuuringute üksuse raames.

Poolte eesmärgiks on tuua kokku vastav ekspertiis, ühiselt osaleda laste kliinilistes teadusuuringutes, ühiselt läbi viia personali väljaõpet ja kvalifikatsiooni tõstmist, koostada kliiniliste uuringute läbiviimiseks vajalik dokumentatsioon, töötada välja modus operandi, vahendada kliiniliste uuringutega seonduvat informatsiooni omavahel ning lihtsustada juurdepääsu vastavale spetsiifilisele teadmisele/oskusele nii Eestist kui mujalt maailmast tulevatele uurijatele.

Tegevuste lõppeesmärgiks on laste kliiniliste uuringute tõhustamine Eestis ja koostöö parandamine rahvusvaheliste partneritega.

ELAV aitab igati kaasa, et lastele manustatud ravimid oleksid sama hästi uuritud kui täiskasvanute ravimid ja järgib Euroopas aktsepteeritud eetilisi ja hea kliinilise tava põhimõtteid.

Pooled sõlmivad koostöölepingu alljärgnevas:

1. Lepingu ese
	1. Pooled lepivad käesolevaga kokku, et teevad üksuse raames koostööd lasteuuringute tõhusamaks läbiviimiseks ning seavad eesmärkideks:
		1. koordineerida lasteuuringute korraldamist ja läbiviimist Eestis;
		2. toetada Eesti osalemist rahvusvahelistes uuringutes luues selleks väliskontakte;
		3. osutada igakülgset vastastikust abi Eestis korraldatavate lasteuuringute läbiviimisel;
		4. lähtuda lasteuuringute korraldamisel heast kliinilisest tavast ja eetilistest printsiipidest.
2. Poolte õigused ja kohustused
	1. Pooled lepivad kokku olla võimalusel teineteise partnerid lasteuuringute läbiviimisel Eestis.
	2. Pooltel on õigus sõlmida uuringute tegemiseks iseseisvalt kokkuleppeid sponsoritega teavitades sellest võrgustikku.
	3. Pooltel on õigus iseseisvalt suhelda rahvusvaheliste konsortsiumitega.
	4. Kokkulepitud eesmärkide saavutamiseks:
		1. pooled moodustavad seitsmeliikmelise töögrupi, kuhu kuuluvad Tartu Ülikoolist Heli Rajasaar ja Katrin Kaarna, Sihtasutus Tartu Ülikooli Kliinikumist Tuuli Metsvaht ja Piia Jõgi, Tallinna Lastehaiglast Katrin Luts ja Mari Laan, esimees prof. Irja Lutsar Tartu Ülikoolist. Eelnimetatud esindaja(te) muutumisel kohustub pool sellest teavitama lepingu punktis 4 nimetatud kontaktisikuid kirjalikku taasesitamist võimaldavas vormis vähemalt kolm tööpäeva ette.
		2. töögrupp korraldab koosolekuid vastavalt vajadusele kuid mitte vähem kui kaks korda aastas;
		3. töögrupp jälgib koostöö arengut ja hindab koostöö tulemusi;
		4. töögrupp kohandab prioriteete ja määratleb tegevussuundi regulaarsete ajavahemike tagant;
		5. töögrupp vaatab läbi ja kiidab heaks planeeritud koostööprogrammid.
	5. Pooled kannavad käesoleva lepingu täitmisega seotud kulud igaüks oma vahenditest.
	6. Pooled osalevad võimalusel teineteise uurimisrühmade tegevuses, kaasavad vajadusel ja võimalusel üksteise töötajaid oma tegevusse, mis on seotud lasteuuringutega.
	7. Pooled teevad ELAV ja Kliiniliste teadusuuringute üksuse kodulehtede kaudu kättesaadavaks olulist infot lasteuuringute läbiviimiseks (nt vajaminevate dokumentide loetelu, asjaajamise kord, dokumendi blanketid, viited info leidmiseks jmt).
3. Lepingu tähtaeg ja muutmine
	1. Lepingu tähtaeg
		1. Käesolev leping kehtib kolm aastat.
		2. Pool võib lepingu ühepoolselt ennetähtaegselt üles öelda, teatades sellest kirjalikult teistele pooltele üks kuu ette.
	2. Lepingu muutmine
		1. Lepingus sätestamata küsimustes ja lepingu täitmise üksikasjades lepivad pooled kokku täiendavalt.
		2. Lepingu muudatused vormistatakse kirjalikult käesoleva lepingu lisadena. Lepingu muudatused jõustuvad pärast lisa allkirjastamist või poolte määratud tähtajal.
		3. Lepingu täitmisel tekkivad vaidlused lahendavad pooled läbirääkimiste teel.
4. Poolte kontaktisikud
	1. Kontaktisiku ülesanne käesolevas lepingus on koordineerida poolte lepinguliste kohustuste täitmist.
	2. Tartu Ülikooli kontaktisik: Heli Rajasaar, TÜ Bio- ja Siirdemeditsiini instituudi mikrobioloogia osakonna kliiniliste uuringute koordinaator, heli.rajasaar@ut.ee, tel 737 4177
	3. Tartu Ülikooli Kliinikumi kontaktisik: Piia Jõgi, TÜ Kliinikumi Lastekliiniku ägedate infektsioonide osakonna arst-õppejõud pediaatria alal, piia.jogi@kliinikum.ee; tel 731 9640
	4. Tallinna Lastehaigla kontaktisik: Mari Laan, Tallinna Lastehaigla teadus- ja koolitusjuht, mari.laan@lastehaigla.ee; tel 697 7304
5. Lõppsätted ja jõustumine
	1. Käesoleva lepinguga reguleerimata küsimustes lähtuvad pooled Eesti Vabariigis kehtivatest õigusaktidest.
	2. Leping on sõlmitud elektroonilises vormis ning allkirjastatud digitaalselt.
6. Poolte kontaktandmed

|  |  |  |
| --- | --- | --- |
| Tartu Ülikool | SA Tartu Ülikooli Kliinikum | SA Tallinna Lastehaigla |
| Reg nr: 74001073 | Reg nr: 90001478 | Reg nr: 90006590 |
| Ülikooli 18, 50090 Tartu | L. Puusepa 1a, 50406 Tartu | Tervise 28, 13419 Tallinn  |
| Tel: 731 8600 | Tel: 731 9401  | Tel: 697 7111 |
| Faks: 737 4172 | Faks: 731 9402 | Faks: 697 7143 |
| info@ut.ee | kliinikum@kliinikum.ee | lastehaigla@lastehaigla.ee |
| ak:EE281010102000234007 | ak:EE641010220001585019 | ak:EE891010220021355012 |

Poolte allkirjad